google/wiki40b huggingface dataset:
Elektrolüüs

Elektrolüüs on keemias ja tööstuses levinud meetod, kus muidu mitteiseenesliku reaktsiooni toimuma panemiseks kasutatakse alalisvoolu. Tööstuses on elektrolüüs oluline samm eraldamaks lihtaineid looduslikest materjalidest, näiteks maakidest, elektrolüütilise raku abil.

Energiamuutused elektrolüüsis

Energiahulk, mis tuleb anda elektrolüüsiks on võrdne toimuva reaktsiooni Gibbsi vabaenergiaga, millele lisandub süsteemis kaotsiminev energiahulk. Kuna kadu võib teoreetiliselt olla nullilähedane, siis on süsteemi maksimaalne termodünaamiline efektiivsus võrdne entalpia muudu ja vabaenergia muudu jagatisega. Enamikul juhtudel on elektriallikast tulev vool suurem kui reaktsiooni entalpia muut, nii et osa energiat vabaneb soojusena. Mõningatel juhtudel, näiteks veeauru elektrolüüsil hapnikuks ja vesinikuks, on siiski vastupidi ja soojust tuleb keskkonnast võtta, sest tekkiva vesiniku põlemisentalpia on suurem, kui rakule antav elektrienergia.

Faraday elektrolüüsi seadused

1834. aastal sõnastas Michael Faraday oma elektrolüüsi seadused:

Esimene elektrolüüsi seadus

Elektrolüüsi ajal on elektroodidel toimuvates keemilistes reaktsioonides tekkiva aine hulk
võrdeline elektrolüüti läbiva elektrihulgaga.

Teine elektrolüüsi seadus

Erinevatest elektrolüütidest võrdse elektrihulga
läbijuhtimisel on elektroodidel eralduva iga aine hulk võrdeline tema ekvivalentmassiga.
Pegasus (klubi)

Pegasus oli Tallinnas samanimelises kohvikus tegutsenud kirjanike klubi.
Klubi asutati 15. mail 1985.
Klubi esimees oli Arvo Valton.
Dan Andersson

Daniel Andersson (Dan Andersson; 6. aprill 1888 Skattlösberg – 16. september 1920 Stockholm) oli rootsi kirjanik ja luuletaja. Kirjutas ka Black Jimi nime all.
Dan Andersson kasvas üles Skattlösbergi külas Grangärde kihelkonnas (Ludvika vallas) Dalarna maakonnas, kus ta vanemad Adolf Andersson ja Augusta Scherp töötasid algkooli õpetajatena. Küla asus niinimetatud soome metsades Lõuna-Dalarnas, kuhu soome talupojad olid kolinud ja teinud endale alepõllundustalud. Dan Anderssoni isa põlvnes neist soome asunikest. Ta ema oli päritolult valloon (paljud valloonid kolisid 16. ja 17. sajandil Belgiast Rootsi, et töötada rauatööstustes).
Nagu paljud teised sellest majaosast, sai Dan Andersson esimesel poolel oma elust lihttööliseks. Oli raske raha saada. Perekond saatis 1902. aastal Dani USA-sse lootuses, et seal on parem. Dan kirjutas aga oma isale, et seal ei olnud suuremad võimalused kui Rootsis ja see järel palus Adolf oma pojal tagasi Skattlösbergi tulla.
1914–1915. aastani õppis Dan Andersson Brunnsviki rahvaülikoolis. Sellest ajast hakkas ta töötama kirjanikuna. Ta kirjutas luulet ja laule, muuseas oma kodukandist. Neid loetakse ja lauldakse veel, peaaegu sajand hiljem, rootsi kodudes.
Aastatel 1917–1918 töötas Dan Andersson sotsiaaldemokraatlikus ajakirjas Ny Tid (Uus Aeg) Göteborgis ja ta tõlkis ka Rudyard Kiplingi ja Charles Baudelaire'i tekste rootsi keelde.
Dan Andersson suri õnnetuses Hellmani hotellis Stockholmis 16. septembril 1920. Ta oli ainult 32 aastat vana. Tuba oli pihustatud tsüaniidhappega lutikate vastu ja pärast korralikult tuulutamata. Dan Andersson jäi magama ega ärganud enam. Ta leiti surnuna kell 3 pärast lõunat.
Thomas Leslie

Thomas Leslie on ameerika arhitektuuriteadlane, -õppejõud ja arhitekt. 
Leslie on käsitlenud oma artiklites muuhulgas tehnoloogia rolli arhitektuuri ajaloos, rääkides nii peegelklaasist 1890. aastate Chicago arhitektuuris kui ka lennujaamade ümberehitamisest hiidlennukite ajastul.

Haridus- ja elukäik

Thomas Leslie lõpetas 1989. aastal Illinoisi Ülikooli bakalaureusekraadiga arhitektuuris. Kolm aastat hiljem (1992) kaitses ta Columbia ülikoolis magistrikraadi. 
Leslie on töötanud aastail 1993–2000 arhitektina arhitektibüroos Foster and Partners Londonis, kus osales arhitektina mitme objekti, muuhulgas Omahas asuva Joslyni kunstimuuseumi, Riyadh’is asuva Al Faisliah' keskuse ja Stanfordi Ülikooli kliiniliste teaduste uurimiskeskuse projekteerimisel.
Leslie on 2000. aastast Iowa ülikooli College of Disaini õppejõud ja alates aastast 2011 Pickard Chiltoni arhitektuuriprofessor. Ta peab loenguid kompleksest projekteerimisest, sealhulgas käsitleb hoonete tehnoloogiat ja ajalugu.

Leslie Eestis

2006. aastal viibis Leslie Eestis ning pidas arhitekti ja inseneri koostöö teemalise ettekande Louis Kahni päevadel Kuressaares 6. ja 7. oktoobril. Selles ettekandes peatus ta lähemalt Kahni ja tema olulisima kaastöötaja August Komendandi suhetel. Ta kirjeldas Kahni kui orkestreerijat, kes üldisemat arhitektuuri eesmärki silmas pidades oskuslikult manipuleeris süsteemide ja nende koostisosadega. Komendant seevastu otsis alati ideaalseid ehituslikke lahendusi ning mis üsna tihti osutusid Kahni leitud lahendustest tõhusamaks. Seejärel analüüsis Leslie neid maailmaarhitektuuri tähtobjekte, mille puhul Kahni ja ka Komendandi mõju on ilmne.

Tunnustus

Thomas Leslie pälvis 2013. aastal Rooma Ameerika Akadeemia auhinna Booth Family Rome Prize itaalia arhitekti Pier Luigi Nervi loomingu uurimise eest.
Irena Degutienė

Irena Degutienė (sündinud 1. juunil 1949 Šiauliais) on Leedu arst ja poliitik.
Ta kuulub alates 1994 kristlik-demokraatlikku Isamaaliitu.
Irena Degutienė lõpetas 1974 Vilniuse Ülikooli arstiteaduskonna ja töötas seejärel mitmes haiglas, tõustes lõpuks Vilniuse Ülikooli haigla peaarstiks.
Aastal 1994 sai temast tervishoiuministeeriumi kantsler. Aastal 1996 valiti ta seimi liikmeks. Aastatel 1996–2000 oli Irena Degutienė Leedu sotsiaalminister. Aastal 1999 oli ta kahel korral Leedu peaministri kohusetäitja: 4.–18. mail ja 27. oktoobrist 3. novembrini.
Ta valiti ka seimi järgmistesse koosseisudesse aastatel 2000, 2004 ja 2008. Alates 2008. aastast oli ta seimi asespiiker.
17. septembril 2009 valiti Irena Degutienė häältega 87:48 seimi esimeheks. Temast sai Leedu seimi esimene naisspiiker. Seimi esimees oli ta kuni 16. novembrini 2012.
Tippah' maakond

Ajalugu

Maakond moodustati 1836. aastal.
Amon

Amon, Amun, Ammon oli Vana-Egiptuse loomise ja õhu jumalus, kes tekitab liikumist ning kaost. Alates 11. dünstiast oli Amon Teeba kohalik kaitsejumalus, alates 18. dünastiast, kui Teebast sai (kuning)riigi pealinn, sai Amonist riigijumal. Koos varasemate riigijumalatega (Re ja Ptah) moodustasid nad riigi valitseva "kolmainsuse". Amon jäi edaspidi Egiptuse jumaluseks, vaid korra asendati ta Ehnatoni reformis Atoniga. Samastati hiljem päikesejumal Re-ga (Amon-Re) kujunes Uue riigi ajal peajumalaks.
Amoni naine oli Mut ja poeg Šons. Vaarao nimi Amenhotep tähendab "Amon on rahul".
Hiljem samastati Amonit kreeka Zeusiga ja roomlaste Jupiteriga.
Tony Parker

William Anthony Parker (sündinud 17. mail 1982) on Prantsusmaa korvpallur. Ta mängib NBAs Charlotte Hornetsi rivistuses ja esindab ka Prantsusmaa rahvusmeeskonda.
Parker sündis Belgias Brugge linnas, kuid üles kasvas Prantsusmaal. Tema isa Tony Parker seenior oli afroameerikalasest korvpallur, ema aga hollandlannast modell. Parker oli noorelt rohkem huvitatud jalgpallist, kuid nähes Michael Jordani tõusmist superstaariks, muutis ta meelt.
Parker alustas karjääri 1999. aastal, kui liitus Paris Basket Racinguga, kus ta mängis kaks hooaega. San Antonio Spurs valis ta 2001. aasta NBA draft '​ist. Parker on aidanud oma NBAs mängitud aja jooksul klubi neljal korral meistriks (2003, 2005, 2007, 2014). Parker on valitud kuuel korral NBA tähtede mängule ning 2007. aastal sai ta finaalmängude väärtuslikema mängija tiitli.
2007. aasta juulis abiellus ta ameerika näitlejanna Eva Longoriaga, kuid juba 2011. aasta jaanuaris nad lahutasid.
Korea kiri

Korea kiri ehk hangul (ka hangeul (한글) ja chosŏn'gŭl (조선글)) on foneetiline korea kirjasüsteem. See loodi 15. sajandi keskel ja on kujundatud nii, et seda oleks võimalikult lihtne lugeda. Seda kasutatakse korea keele kirjutamiseks nii Põhja-Koreas kui ka Lõuna-Koreas, kuid Lõuna-Koreas kasutatakse lisaks mõnikord ka hiina kirjamärke hanjat.
Korea kirjas on 24 kirjamärki (14 kaashääliku- ja 10 täishäälikumärki), mida erinevalt ladina kirjast rühmitatakse silpide kaupa plokkidesse. Näiteks koosneb silp 한 ('han') kolmest eraldi kirjamärgist ㅎ h, ㅏ a ja ㄴ n. Iga plokk võib koosneda 2–5 kirjamärgist, igas vähemalt 1 täis- ja 1 kaashäälik. Plokid paigutatakse kas horisontaalselt vasakult paremale või vertikaalselt ülevalt alla. Teoreetiliselt võib märkidest kombineerida 11 172 erinevat plokki, kuid tegelikus kasutuses on neid palju vähem.
Transliteratsiooniks kasutatakse Põhja-Koreas ametlikult McCune-Reischaueri süsteemi. 2000. aastal läks Lõuna-Korea üle uuele transliteratsioonile.
Silpidest moodustatakse sõnu ja lauseid, kuid ka igal silbil on tähendus (või mitu tähendust).
Silpide kirjutamisel kehtivad kindlad reeglid, millest kõige tähtsam on see, et igas silbis peab kirjapildis olema vähemalt üks täishäälik ja üks kaashäälik.
Selle saavutamiseks kasutatakse korea keeles nn tühihäälikuid ㅇ ja ㅡ . Esimene neist on kaashäälik ㅇ(hääldatalse [ng]), mis silbi täitena jääb aga hääldamata. Teine häälik on täishäälik ㅡ (hääldatakse [õ]), mis samuti jääb silbi täitena hääldamata.
Korea keele silpide kirjutamisel tuleb meeles pidada, et silp algab alati kaashäälikuga. Ühes silbis saab olla kuni 4 häälikut või kirjamärki.
Hasartmängumaksu Nõukogu

Hasartmängumaksu Nõukogu (lühend HMN) on 2011. aastast tegutsev nõukogu, kus muu hulgas otsustatakse hasartmängumaksust saadud tulu jagamist. HMNi tegevust korraldab Kultuuriministeerium.
HMNis on üheksa liiget, kellest kuus on Riigikogu liikmed ja kolm ministeeriumide (kultuuri-, sotsiaal- ning haridus- ja teadusministeerium) esindajad.
2018. aasta oktoobris kiitis Riigikogu heaks hasartmängumaksu seaduse ja Eesti Kultuurkapitali seaduse muutmise seaduse eelnõu, millega kaotatakse 2019. aasta algusest hasartmängumaksu nõukogu.
Pittsburgh Penguins

Pittsburgh Penguins on USA jäähokiklubi, mis mängib jäähokiliiga NHL-i Idakonverentsis Metropolitani divisjonis.
Klubi asutati 1967. aastal Pittsburghis. Oma kodumänge peab klubi Consol Energy Centeris.
Pittsburgh Penguins on võitnud Stanley karika viiel korral (1990–91, 1991–92, 2008–09, 2015–16, 2016–17).
Klubi kõige tuntumad mängijad on olnud Mario Lemieux, Jaromír Jágr, Sidney Crosby, Paul Coffey, Ron Francis ja Jevgeni Malkin.
TAT-7

TAT-7 (Transatlantic No. 7) oli viimane seitsmest transatlantilisest allvee telefonikaabelsüsteemist. See paigaldati Atlandi ookeani põhja, ulatudes Inglismaallt kuni New Jersey'ini. Liinid opereerisid 1978. aastast kuni 1994. aastani.
Viezo

Viezo – Henriku Liivimaa kroonikas mainitud Üksküla liivlane, kes koos Yloga oli üldse esimene nimeliselt teadaolev kristlusse astunud liivlane. Nende ristijaks oli misjonärina Liivimaale saabunud hilisem Üksküla piiskop Meinhard. Viezo oli Alo isa. Viezo nimi on tõenäoliselt etümoloogiliselt seotud eesti sõnaga viha.
İlham Zəkiyev

İlham Əzizağa oğlu Zəkiyev (sündinud 3. märtsil 1980 Sumgaitis) on aserbaidžaani pime judoka.
Ta alustas judo õppimist 11-aastaselt. 1998 läks ta sõjaväeteenistusse Fizuli rajooni. Ta teenis konfliktitsooni eesliinil. 4. veebruaril 1999 tabas Zəkiyevit armeenia snaipri kuul pähe, mille tagajärjel ta kaotas täielikult nägemise.
2004. ja 2008. aasta paraolümpiamängudel sai ta judos kuldmedali. Ta on tulnud viiel korral Euroopa meistriks ja kahel korral maailmameistriks.
Logoteraapia

Uue psühhoteraapilise koolkonna tekkimine

1930. aastal kaitses Viktor Frankl doktorikraadi arstiteadustes. Uue psühhoteraapilise koolkonna – logoteraapia ja eksistentsiaalse analüüsi algsed ideed avaldas ta 1930. aastate lõpul meditsiiniajakirjades. Esimese raamatu “The Doctor and the Soul” ('doktor ja hing') käsikiri valmis II maailmasõja eelõhtul, kuid jõudis trükki alles 1955. aastal USA-s. Olulise jälje Viktor Frankli vaadete kujunemisele jättis sõda: aastad 1942–1945 veetis ta koonduslaagrites, jagades miljonite teiste juutide saatust. Hiljem on ta seda aega iseloomustanud hinge vastupidavuse kehastusena olukorras, kus vaim ja keha olid rusudes ja kannatasid. Samast perioodist pärineb sügavalt läbitunnetatud tõde: “inimene, kellel on, mille nimel elada, kannatab välja ükskõik millise – kuidas” (mõtte esmase sõnastamise au kuulub Nietzschele). Koonduslaagris jälgis Frankl, kuidas reageerivad inimesed erakordsetele kannatustele. Ta tõdes, et kuigi enamik murdus ning eelistas alistuda, leidsid mõned siiski võimaluse säilitada oma hingeline väärikus ja inimlik suhtumine teistesse. Need olid isikud, kes pöörasid Frankli arvates oma tragöödia triumfiks. 1940. aastate lõpp oli Franklile loominguliseks kõrgperioodiks. Aastatel 1946–1950 avaldas ta üksteise järel kaheksa logoteraapia alast teost.

Poleemika Freudiga

Freudiga polemiseerides väidab Frankl, et elus pole alla surutud mitte Eros vaid hoopis Logos – tänapäeva inimesed on üha sagedamini irdunud nii vaimsusest kui ka religioossusest.
Sigmund Freud on öelnud, et sellest hetkest, kui inimene asub otsima elu mõtet, pole ta psüühiliselt enam päris terve. Viktor Frankli XX sajandi keskel väljatöötatud logoteraapiana hingeravi suund lähtub diametraalselt vastupidisest seisukohast. Elu tähenduse ja seesmise mõtte otsing ei ole mitte üksnes loomulik, vaid tihtipeale ka vaimse arengu märk.

Paradoksaalne intentsioon

Üheks logoteraapia tõhusaimaks tehnikaks on nn paradoksaalne intentsioon, mis seisneb selles, et hirmude küüsis (nt foobiaseisundis) kliendil lastakse teha just seda, mida ta kardab.

Derefleksioon

Derefleksioon kahandab liialdatud tähelepanu iseenda (aga ka oma haigusilmingute, kohanemisraskuste jm) suhtes ehk hüperefleksiooni. Selle varal õpib mitmesuguste häirete või vaevuste all kannataja oma tähelepanu sümptomeilt ära tõmbama, viimaseid koomilises valguses nägema ja sel teel tervenema.

Seos budismi ja joogaga

Mitmed uurijad on tõmmanud paralleeli budismi nelja põhitõe (elamisega kaasnevad kannatused; kannatustel on põhjused; kannatuste tekke põhjuseid võib kõrvaldada; kannatuste tekke põhjuste kõrvaldamiseks leidub kindel tee) ja logoteraapia kannatusi õilistava ning kannatustest õppiva elamistarkuse vahele.
Teiselt poolt on logoteraapias ühisjooni karmajoogaga. Frankli kirjeldatud teleoloogilise paradoksi järgi ei kujunda meie iseloomu, eneseusku ja elu mõtestamise viisi mitte niivõrd see, milliseid impulsse me välismaailmast saame, vaid see, kuidas me neile impulssidele vastame.
Rummu vangla

Rummu vangla oli Harju maakonnas tänase Lääne-Harju valla territooriumil Rummu alevikus asunud vangla.
Rummu vangla asutati 1961 Murru vangla idaosast eraldatud alast. 1. jaanuaril 2001 liideti Rummu vangla Murru vanglaga. Vahepeal kandis vangla nime JUM-422/3. 1. veebruaril 2001 asutati Rummu avavangla, mis 1. aprillil 2004 liideti Murru vanglaga.
Rummu vangla vange kasutati Rummu karjääris paekivi kaevandamisel. Pärast Rummu vangla sulgemist lõpetati ka paekivi kaevandamine.
Janar Holm

Janar Holm (sündinud 17. augustil 1976 Kuressaares) on Eesti pikaaegne ametnik, riigikontrolör.
Ta õppis aastatel 1991–1994 Saaremaa Ühisgümnaasiumis. 1994–1998 Tartu Ülikooli õigusinstituudis, omandades bakalaureusekraadi cum laude ning jätkas õpinguid 2000–2005, omandades magistrikraadi.
Ta oli 1997–1999 Eesti Kaupmeeste Liidu tegevdirektor, 1999–2000 Haridusministeeriumi nõunik, 2001–2004 Haridus- ja Teadusministeeriumi õigusosakonna juhataja, 2004–2006 Riikliku Eksami- ja Kvalifikatsioonikeskuse direktor, 2006–2007 Haridus- ja Teadusministeeriumi üld- ja kutsehariduse asekantsler, 2007–2008 Haridus- ja Teadusministeeriumi haldusala asekantsler, 2008–2017 Haridus- ja Teadusministeeriumi kantsler ning alates märtsist 2017 Sotsiaalministeeriumi tööala asekantsler.
27. jaanuaril 2018 esitas Vabariigi President Kersti Kaljulaid Riigikogule tema kandidatuuri riigikontrolöri ametikohale. Riigikogu nimetas Janar Holmi salajasel hääletusel riigikontrolöriks 7. märtsil 2018. Tema poolt oli 64 Riigikogu liiget, vastu oli 10 ning erapooletuid ei leidunud. Ta loeti ametisse astunuks ametivande andmisega Riigikogu ees 9. aprillil 2018.
Kolleegid sotsiaalministeeriumist hindasid Janarit väga, tegid korjanduse ning lasksid ministeeriumi vahetus läheduses, Suur-Ameerika ning Pärnu maantee ristmiku kõnnitee reklaamtahvlile Janar Holmi viimasteks tööpäevadeks riputada plakati tema näopildiga ja tekstiga "Janar, ära mine!". Janar Holm ise nimetas Vikerraadio otse-eetris reklaami meeldivaks, aga jubedalt piinlikuks.
Meelis Maiste

Meelis Maiste (sündinud 18. aprillil 1976 Tallinnas) on eesti sulgpallur.
1997-2008 võitis ta Eesti meistrivõistlustel 8 kulda: 5 meespaaris- ja 3 segapaarismängus.
Puiga rahvamaja

Puiga rahvamaja on rahvamaja Võru maakonnas Võru vallas Puiga külas. Rahvamaja juhataja on Külli Vijard.
Rahvamaja avati 5. detsembril 1981 Puiga maakultuurimajana. 1991 nimetati maja ümber Puiga rahvamajaks.
Ovelgönne

Ajalugu

Ovelgönne juured on "Oevelgünne" kindluses, mille ehitas 1514. aasta juuni lõpus Oldenburgi krahv Johann V (1482-1526), et kindlustada oma võimu ümbruskonna üle.
1583. aastal sai Ovelgönne veel kindlustusi. Aastatel 1628-1631 Kolmekümneaastase sõja ajal olid keisriväed Ovelgönnes korteris.
Torņakalnsi raudteejaam

Torņakalnsi raudteejaam on raudteejaam Riia–Tukumsi raudteeliinil ja Riia–Jelgava raudteeliinil Riia linna Torņakalnsi asumis. 
Jaam koosneb A- ja B-pargist. A-pargis on 6 teed ja kolm ooteplatvormi, B-pargis on 10 teed. Jaamas peatuvad Jelgavasse ja Tukumsisse sõitvad elektrirongid, seal võib toimuda ka kaupade rongidele ja neilt maha laadimine. B-pargi tupikteedel asub Läti Raudtee Ajaloomuuseum. Jaam asub Riia keskraudteejaamast 2,7 km kaugusel. Jaama läbiv raudtee on elektriraudtee. Torņakalnsi raudteejaam teenindab aastas ligikaudu 31 000 kaubarongi ja 41 000 reisirongi. Piletihinnalt kuulub jaam A-tsooni.
Jaam rajati aastal 1868 ja algul kandis see nime Riga-Mitauer Bahnhof. Tegemist oli Riia ja Jelgava vahelise raudteeliini lõppjaamaga. Jaamahoone asus tänapäevasest vaksalist põhja pool; see on osaliselt säilinud (aadress on Akmeņu ielā 38), kuigi on elumajaks ümber ehitatud. Jaamahoone oli osalt tellistest, aga suuremalt osalt puidust kahekorruseline hoone. Jaamahoones olid daamidele ja härradele mõeldud ruumid, ootesaalid, telegraafijaam, samuti ka liini kantselei.
Aastal 1872 valmis Riia–Bolderaja raudtee, ühtlasi rajati ka raudteesild üle Daugava jõe. See tõi kaasa jaama tähtsuse vähenemise, kuna liini lõppjaamaks kujunes siis Riia keskraudteejaam. Aastal 1877 hakkasid jaamas peatuma Tukumsisse sõitvad rongid. Aastal 1895 hakkas jaam kandma nimetust Rīga III. Sel perioodil rajati ka tänapäevane jaamahoone, mis aastal 1994 põles, ent seejärel restaureeriti. Ka rajati selle juurde samanimeline kaubajaam; hiljem (aastal 1912) ühendati need ühtseks Torņakalnsi raudteejaamaks.
Aastal 1941 kasutati Torņakalnsi raudteejaama küüditamisel, raudteejaama juures on aastal 1990 püstitatud mälestustahvel Aastal 1996 lisati ohvrite mälestuseks ka kaubavagun. Aastal 1950 muudeti Tukumsi suunas viiv tee elektriraudteeks, aastal 1972 elektrifitseeriti ka Jelgavasse viiv raudtee.
Rein Andre

Rein Andre (28. juuni 1912 Kõnnu – 2. juuni 1999 Toronto) oli eesti näitleja.
Ta lõpetas aastal 1928 Loksa Algkooli ja oli Tallinna Konservatooriumi Lavakunsti Kooli ainsa lennu lõpetaja. Aastatel 1941–1944 oli ta Estonia teatri näitleja, esinedes ka ringhäälingus etlejana ja teatrivestlejana.
Ta põgenes aastal 1944 Rootsi, kus töötas Stockholmis Kuningliku Draamateatri raamatukogus. Ta oli aastal 1946 Rootsi Eesti Pagulasteatri asutajaid, selle näitejuht ja lavastaja.
Aastast 1948 elas ta Kanadas. Ta korraldas aastal 1949 Toronto Eesti Seltsi juures näitemängukursused ja asutas aastal 1955 oma teatristuudio (Rein Andre Teatristuudio), millest arenes Kanada Eesti Teater, lisaks tegutses ta Eesti Rahvusteatris Kanadas. Ta oli aastal 1963 uuskanadalaste New Canadian Theatre'i asutajaid ja kunstilisi juhte. Seal lavastas ta inglise keeles Eduard Vilde, Bernard Kangro ja Veli Kudrese näidendeid.

Isiklikku

Tema abikaasa Valve Andre oli näitleja ja teatripedagoog.
Wilhelm Sasnal

Wilhelm Sasnal (sündinud 29. detsembril 1972 Tarnówis Poolas) on Poola maalikunstnik.
1999. aastal lõpetas Sasnal Krakówi kaunite kunstide akadeemia (Akademia Sztuk Pięknych w Krakowie) maali erialal.
Ta on teinud peamiselt pliiatsi- ja tindijoonistusi, fotosid, videoid ja maale. Sasnal on kujutanud mitmesuguseid igapäevaseid objekte, Krakowi linnavaateid, kuid ka kujutisi internetist või massimeediast. Ta on tarvitanud alusmaterjalina Art Spiegelmani 1973. aastal ilmunud holokaustiteemalist koomiksit "Maus" ning kaadreid Claude Lanzmanni 1985. aasta dokumentaalfilmist "Shoah".
Wilhelm Sasnali teoseid on selliste muuseumite kollektsioonides nagu Guggenheim Saatchi Gallery ja Tate Modern Londonis ning kaasaegse kunsti muuseum Varssavis.
Illuka vald

Asustus

Illuka vallas oli 19 küla:
Agusalu, Edivere, Illuka, Jaama, Kaatermu, Kaidma, Kamarna, Karoli, Kuremäe, Kivinõmme, Konsu, Kuningaküla, Kurtna, Ohakvere, Ongassaare, Permisküla, Puhatu, Rausvere, Vasavere.

Ajalugu

Illuka vald moodustati 1992. aasta 13. veebruaril.
2017. aasta Eesti omavalitsuste haldusreformi käigus moodustati Alajõe valla, Iisaku valla, Illuka valla, Mäetaguse valla ja Tudulinna valla ühinemise teel uus haldusüksus – Alutaguse vald. Illuka Vallavolikogu ei nõustunud vabatahtlikult Alutaguse vallaga liituma ja vaidlustas sundliitmise Riigikohtus, kuid jäi seal kaotajaks.
Illuka vallavanem oli Oleg Kuznetsov.
Viljandi – Suure-Jaani tee

Viljandi–Suure-Jaani tee (registrinumbriga 24124) on kõrvalmaantee Viljandi maakonnas. Tee pikkus on 22,515 km.
Tee saab alguse Mustivere külas Imavere–Viljandi–Karksi-Nuia maantee 48. kilomeetril, läbib Mustivere, Savikoti, Vastemõisa, Kobruvere, Epra ja Nuutre külasid  ja Suure-Jaani linna ning lõppeb Lõhavere külas Mudiste – Suure-Jaani – Vändra maantee 8. kilomeetril.
Suure-Jaani linnas kannab tee nimesid J. Köleri tänav ja Tallinna tänav.
Kaltsunukk

Kaltsunukk on nukk, mis on traditsiooniliselt käsitsi valmistatud tekstiilijääkidest.
Briti Muuseumis on hoiul ühe lapse hauast leitud Vana-Rooma kaltsunukk, mida dateeritakse umbes aastasse 300 eKr.
Tänapäeval valmistatakse ka tööstuslikult nukke, mis jäljendavad traditsiooniliste kaltsunukkude omadusi: lihtsad vormid, pehme riidest keha, lapitehnikas rõivad.
Tuntud tegelane eesti lastekirjanduses on kaltsunukk Sipsik.
Lambsdorff

Lambsdorff (täisnimega von der Wenge gen. Lambsdorff) oli Vestfaali ja baltisaksa aadlisuguvõsa. 
Suguvõsast on teateid alates 1239.
Suguvõsa Vestfaali liin (said vabahärradeks; die Freiherren von der Wenge) jäi katoliiklikuks. Suguvõsa teine liin (said krahvideks; die von der Wenge genannt Lambsdorff) rändas 15. sajandi algul Baltikumi ja hakkas luterlikuks.
1800 kanti suguvõsa Liivimaa rüütelkonna aadlimatriklisse.
Ergutusvoolu reguleerimine

Ergutusvoolu reguleerimine (ingl field control) on elektrigeneraatori või elektrimootori ergutamiseks vajaliku voolu muutmine eesmärgiga reguleerida (enamasti stabiliseerida) vastavalt generaatori pinget või mootori pöörlemiskiirust. Enamasti toimub reguleerimine automaatselt.
Tasakaalumajandus

Tasakaalumajandus (inglise steady-state economy) on majandus, mida iseloomustavad konstantsed rahvaarv, kapitalivarud ja materjali- ja energiavood, nii et inimtegevuse ja keskkonna vahel valitseb tasakaal. Seejuures võib muutuda sotsiaalne kapital – seega tehakse vahet kasvu (kvantitatiivne) ja arengu (kvalitatiivne) vahel.
Mõiste populariseerijaks peetakse Herman Daly't, kellelt 1971. aastal ilmus artikkel "Toward a steady-state economy".
Mawashibiki

Mawashibiki on jaapani tikksaag. Seda kasutatakse kõverate kontuuride ja avade saagimiseks.
Sarnaselt teiste jaapani saagidega saetakse ka mawashibiki'ga tõmmetega enda suunas.